**ПРЕДЛОГ ЗАКОНА**

**О ОРГАНИЗАЦИЈИ И НАДЛЕЖНОСТИ ПРАВОСУДНИХ ОРГАНА У ПРОЦЕСУИРАЊУ КРИВИЧНИХ ДЕЛА ИЗВРШЕНИХ НА ТЕРИТОРИЈИ АУТОНОМНЕ ПОКРАЈИНЕ КОСОВО И МЕТОХИЈА**

**Предмет закона**

**Члан 1.**

Овим законом уређују се организација и надлежност правосудних органа Републике Србије и образовање њихових посебних организационих јединица за кривично гоњење и суђење за кривична дела извршена на територији Аутономне покрајине Косово и Метохија у циљу заштите основних људских права и слобода зајемчених Уставом Републике Србије и међународним документима.

**Кривична дела на која се закон примењује**

**Члан 2.**

Овај закон се примењује ради кривичног гоњења и суђења за сва кривична дела прописана Кривичним закоником која су извршена после 17. фебруара 2008. године на територији Аутономне покрајине Косово и Метохија.

**Правосудни органи надлежни за поступање**

**Члан 3.**

За поступање у предметима за кривична дела из члана 2. овог закона надлежни су у првом степену:

1. Више јавно тужилаштво у Београду;
2. Виши суд у Београду.

За поступање у предметима за кривична дела из члана 2. овог закона надлежни су у другом степену:

1. Апелационо јавно тужилаштво у Београду;
2. Апелациони суд у Београду.

**Посебно јавно тужилаштво**

**Члан 4.**

За кривично гоњење за кривична дела из члана 2. овог закона у Вишем јавном тужилаштву у Београду образује се Посебно одељење за кривично гоњење кривичних дела која су извршена на територији Аутономне покрајине Косово и Метохија (у даљем тексту: Посебно јавно тужилаштво).

Ако овим законом није друкчије одређено, на Посебно јавно тужилаштво примењују се одредбе закона којим се уређује јавно тужилаштво.

**Организација Посебног јавног тужилаштва**

**Члан 5.**

Радом Посебног јавног тужилаштва руководи посебни јавни тужилац (у даљем тексту: Посебни јавни тужилац).

Посебног јавног тужиоца поставља главни јавни тужилац Вишег јавног тужилаштва у Београду из реда јавних тужилаца Вишег јавног тужилаштва у Београду или из реда јавних тужилаца привремено упућених у Више јавно тужилаштво у Београду у складу са Законом о јавном тужилаштву.

Посебни јавни тужилац има права и дужности као главни јавни тужилац у руковођењу Посебним одељењем.

Јавне тужиоце у Посебно јавно тужилаштво распоређује главни јавни тужилац Вишег јавног тужилаштва у Београду из реда јавних тужилаца тог јавног тужилаштва.

У Посебно јавно тужилаштво могу бити распоређени и јавни тужиоци који су привремено упућени у Више јавно тужилаштво у Београду у складу са Законом о јавном тужилаштву.

Лица која обављају послове и задатке у Посебном јавном тужилаштву распоређује главни јавни тужилац Вишег јавног тужилаштва у Београду из реда јавнотужилачког особља тог јавног тужилаштва.

**Посебно одељење Вишег суда у Београду**

**Члан 6.**

У Вишем суду у Београду образује се посебно одељење за суђење за кривична дела из члана 2. овог закона (у даљем тексту: Посебно одељење).

Судије у Посебно одељење распоређује председник Вишег суда у Београду из реда судија тог суда.

У Посебно одељење могу бити распоређене и судије које су привремено упућене у Виши суд у Београду у складу са Законом о судијама.

Лица која обављају послове и задатке у Посебном одељењу распоређује председник Вишег суда у Београду из реда судског особља тог суда.

**Састав судских већа**

**Члан 7.**

Изузетно од одредаба Законика о кривичном поступку, у кривичном поступку за кривична дела из члана 2. овог закона суд у првом степену суди у већу од троје судија, а у другом и трећем степену суд суди у већу од пет судија.

**Плате**

**Члан 8.**

Основна плата носиоца јавнотужилачке функције и судије распоређених у Посебном јавном тужилаштву и Посебном одељењу увећава се за 50% основне плате носиоца јавнотужилачке функције у вишем јавном тужилаштву и судије вишег суда.

Основна плата лица које обавља послове и задатке у Посебном јавном тужилаштву и Посебном одељењу увећава се за 50% основне плате на одговарајућим пословима и задацима у вишем јавном тужилаштву и вишем суду.

Основна плата носиоца јавнотужилачке функције и судије који поступају у другом степену у предметима за кривична дела из члана 2. овог закона увећава се за 50% основне плате носиоца јавнотужилачке функције у апелационом јавном тужилаштву и судије апелационог суда.

Основна плата лица које обавља послове и задатке у Апелационом јавном тужилаштву у Београду и Апелационом суду у Београду у предметима за кривична дела из члана 2. овог закона увећава се за 50% основне плате на одговарајућим пословима и задацима у апелационом јавном тужилаштву и апелационом суду.

Право на увећање основне плате из ст. 1 – 4. овог члана не може да оствари носилац јавнотужилачке функције и судија из ст. 1. и 3. овог члана, као ни лице из ст. 2. и 4. овог члана, које право на увећање основне плате остварује у складу са другим прописима.

**Примена других прописа**

**Члан 9.**

Ако овим законом није друкчије прописано на рад Посебног јавног тужилаштва, Посебног одељења, Апелационог јавног тужилаштва у Београду и Апелационог суда у Београду примењују се прописи који уређују рад јавних тужилаштава и судова.

**Започети поступци**

**Члан 10.**

Кривични поступци за кривична дела из члана 2. овог закона покренути пре ступања на снагу овог закона окончаће се у складу са одредбама овог закона.

Јавна тужилаштва и судови који су надлежни за поступање у предметима за кривична дела из члана 2. овог закона дужни су да у року од 30 дана доставе предмете јавним тужилаштвима и судовима који су надлежни за поступање у складу са овим законом.

**Рок за распоређивање јавних тужилаца и судија**

**Члан 11.**

Главни јавни тужилац Вишег јавног тужилаштва у Београду поставља Посебног јавног тужиоца и распоређује јавне тужиоце на рад у Посебно јавно тужилаштво у року од 15 дана од дана ступања на снагу овог закона.

Председник Вишег суда у Београду распоређује судије на рад у Посебно одељење у року од 15 дана од дана ступања на снагу овог закона.

Главни јавни тужилац Апелационог јавног тужилаштва у Београду распоређује јавне тужиоце који поступају у предметима за кривична дела из члана 2. овог закона у року од 15 дана од дана ступања на снагу овог закона.

Председник Апелационог суда у Београду распоређује судије који поступају у предметима за кривична дела из члана 2. овог закона у року од 15 дана од дана ступања на снагу овог закона.

**Завршна одредба**

**Члан 12.**

Овај закон ступа на снагу осмог дана од дана објављивања у „Службеном гласнику Републике Србије”.